สมภพ หมายเลข 2แฉทุกวัน ทันเกมหุ้น
มีคนให้ฉายา นายสมภพ (พี่ป้อม) ศักดิ์พันธ์พนม ประธานกรรมการบริษัท แอสเซท โปร แมเนจเม้นท์ จำกัด หรือ APM ว่าเป็น ที่ปรึกษาการเงินระดับ “มือทอง” จากการนำหุ้นเข้าจดทะเบียนและระดม IPO ในตลาดที่โดดเด่นมาหลายปีต่อเนื่อง
15 ก.ย. 2559

มีคนให้ฉายา นายสมภพ (พี่ป้อม) ศักดิ์พันธ์พนม ประธานกรรมการบริษัท แอสเซท โปร แมเนจเม้นท์ จำกัด หรือ APM ว่าเป็น ที่ปรึกษาการเงินระดับ “มือทอง” จากการนำหุ้นเข้าจดทะเบียนและระดม IPO ในตลาดที่โดดเด่นมาหลายปีต่อเนื่อง
วันนี้ สมภพ APM เจอผู้ท้าชิงที่มาแรงแซงโค้งติดๆ ชนิด “หายใจรถต้นคอ” มากขึ้นเรื่อยๆ 
ผู้ท้าชิงคนนั้น เป็นเพศชาย มีชื่อว่า สมภพ เช่นกันเสียด้วย
นายสมภพ (น้องแกะ) กีระสุนทรพงษ์ กรรมการผู้อำนวยการ บริษัทหลักทรัพย์ฟินันเซีย ไซรัส จำกัด (มหาชน) หรือ FSS …คือ สมภพ หมายเลข 2
จุดเด่นของสมภพ 1 แห่ง APM อยู่ที่ความขยันของทีมงานที่ปรึกษาการเงินที่ทำงานเชิงลึกในระดับ “ป้าชุลี” ของตลาดทุนไทย “ปั้นดินให้เป็นดาว” ปีละหลายราย ล่าสุดปีนี้ มีหุ้นทำ IPO เข้าตลาดไปแล้วถึง 4 ราย คือ  GTB  BM BIZ และ TM แถมยังมีที่ค้างท่ออีก 3-4 ราย จองตำแหน่งแชมป์พาหุ้นเข้าตลาดเป็นปีที่ 4 ต่อเนื่อง…ยังไร้เทียมทาน
จุดอ่อนของ สมภพ 1 และ APM ที่สามารถกลายเป็นจุดแข็ง ก็คือ การไม่ได้มีใบอนุญาตอันเดอร์ไรเตอร์ แต่สามารถสร้างพันธมิตรกับอันเดอร์ไรเตอร์ที่เป็นบริษัทหลักทรัพย์อื่นๆ อาทิ บล. โนมูระ พัฒนสิน จำกัด (มหาชน) บล.ฟิลลิป (ประเทศไทย) จำกัด และ บล.ฟินันเซีย ไซรัส จำกัด (มหาชน)…กำจัดจุดอ่อนไปได้งดงาม
จุดเด่นของ สมภพ 2 อยู่ที่ดูแลงานทั้งที่ปรึกษาการเงิน และอันเดอร์ไรเตอร์พร้อมกันไป ทำให้มีความคล่องตัว เพราะสามารถยืดหยุ่นกับลูกค้ามากกว่า
สมภพ 2 มีเส้นทางของนักการเงินไม่ต่างจากวิศวกรการเงินจำนวนมาก ที่เริ่มต้นจากจบปริญญาตรีในฐานะวิศวกรเครื่องกล ก่อนที่จะหลงเสน่ห์ของวิศวกรรมการเงิน เมื่อเรียนปริญญาโท
เส้นทางอาชีพของสมภพ 2 บนวิถีของที่นักการเงินที่ช่ำชองในตลาดทุน สัมผัสมาอย่างโชกโชนนับตั้งแต่จุดเริ่มต้นเป็นเจ้าหน้าที่ฝ่ายวาณิชธนกิจ ที่ บงล. ธนสยาม จำกัด (มหาชน) แล้วขยับขยายมาที่ บล. พัฒนสิน จำกัด (มหาชน)  แล้วขึ้นแท่นเป็นผู้บริหาร บล.ไซรัส จำกัด (มหาชน) ก่อนที่จะมีการควบรวมกันเป็น FSS ในปี 2552 …           ไม่ได้มาเพราะบังเอิญ
ที่ FSS นี้ สมภพ 2 ฝึกปรือวิทยายุทธ์ในฐานทีมงานของจอมยุทธ์อย่าง นายช่วงชัย นะวงศ์ ซีอีโอใหญ่ของ FSS และพัฒนาศักยภาพงานจากการเป็นอันเดอร์ไรเตอร์เป็นหลัก มาสู่การเป็นที่ปรึกษาการเงินอย่างเข้มข้น
ข้อมูลย้อนหลังระหว่างปี 2547-2555 (8 ปี) ของ FSS ระบุว่า มีงานอันเดอร์ไรเตอร์ในช่วงดังกล่าว 18 รายการ แต่มีรายการเป็นที่ปรึกษาการเงินเพียงแค่ 3 รายการเท่านั้น
ส่วนข้อมูลระหว่างปี 2556-2559 (4 ปี) มีงานอันเดอร์ไรเตอร์มากถึง 19 รายการ โดยมีงานที่ปรึกษาการเงินเพิ่มขึ้นเป็น 8 ราย..เรียกว่า งานเดิมก็ไม่ได้มือตก แต่งานใหม่ก็โดดเด่นขึ้นเรื่อยๆ
ผลงานของการเป็นที่ปรึกษาทางการเงินที่ลือลั่นไม่แพ้ใครคือ การแต่งตัวพาบริษัท เมืองไทย ลิสซิ่ง จำกัด (มหาชน) หรือ MTLS เข้าระดมทุนในปี 2558 นั่นเอง
เก่งอย่างนี้ แม้จะพูดไม่มาก เท่ากับการร้องเพลง…อย่างหลังนี่ สู้ไม่ถอยเช่นกัน…เพราะเข้าข่าย ไม่ไล่ ไม่เลิก…..สะสมบารมีพอกพูนขึ้นทุกวัน
                ไม่เพียงแต่ “งานราษฎร์”ที่โดดเด่น  “งานหลวง” ที่ยังต่อเนื่องจากอดีตถึงปัจจุบันอย่าง กรรมการสมาคมบริษัทหลักทรัพย์ และ กรรมการชมรมวาณิชธนกิจ…ก็หนักแน่นดุจแผ่นผา…ไม่ต้องบรรยายว่าคับแก้วแค่ไหน
                ล่าสุด ผลงานการแต่งตัวพาบริษัท อินเตอร์ลิงค์ เทเลคอม จำกัด (มหาชน)หรือ ITEL ผลงานอันเดอร์ไรเตอร์รายที่ 4 และ ที่ปรึกษาการเงินรายที่ 2 ของปี 2559  …ที่เข้าทรดวันแรกจบลงสวยสดงดงามไปเมื่อวานนี้ จากราคาจอง 5.20 มาปิดตลาดที่ 8.30 ก็สวยงามสุดบรรยาย…เหมือนเคยตามปกติ
                บนเส้นทางอันเต็มไปด้วยความเร้าใจของตลาดทุนเช่นนี้ อนาคตของ  สมภพ 2  ที่ทำลังไล่ล่าตามรอย สมภพ 1 จึงเลี่ยงไม่พ้น… เพราะไม่ใช่การแข่งขันด้วยเหตุผลส่วนตัว แต่เพื่อสร้างนวัตกรรมให้ตลาดทุนไทยแข็งแกร่งในระยะยาวด้วย…แร้งงงงงงงง!!!!
                เมื่อ สมภพ 1 เจอกับ สมภพ 2 อะไรต่อมิอะไรก็มีสิทธิ์เกิดขึ้น เพราะไม่ว่าท้ายที่สุด จะต้องเกิดปรากฏการณ์ ….เหนือ สมภพ ย่อมมี สมภพ…อยู่ดี …ไม่มีคำว่าเสมอ หรือ ซูเอี๋ย
“อิ อิ อิ”
 
 